ข้อเสนอการเข้าซื้อกิจการวอร์เนอร์บราเธอส์

ตั้งแต่ช่วงปลายปี ค.ศ. 2025 วอร์เนอร์บราเธอส์ดิสคัฟเวอรี (WBD) ได้รับข้อเสนอการเข้าซื้อกิจการหลายครั้งจากบริษัทบันเทิงหลายแห่ง เมื่อวันที่ 21 ตุลาคม ค.ศ. 2025 คณะกรรมการของดับเบิลยูบีดีประกาศว่าจะพิจารณา "ทางเลือกต่าง ๆ ที่เป็นไปได้ในวงกว้าง" แทนแผนเดิมที่ต้องการแยกบริษัทออกเป็นสองส่วน เน็ตฟลิกซ์, พาราเมาต์สกายแดนซ์และคอมคาสต์ ได้ยื่นข้อเสนอแข่งขันกันภายในวันที่ 20 พฤศจิกายน ค.ศ. 2025 หลังจากการประมูลรอบที่สอง เน็ตฟลิกซ์ถูกมองว่าเป็นผู้ที่มีโอกาสชนะสูงสุดภายในวันที่ 4 ธันวาคม ค.ศ. 2025 พาราเมาต์สกายแดนซ์ ตั้งคำถามว่าดับเบิลยูบีดีกำลังทำเพื่อประโยชน์สูงสุดของผู้ถือหุ้นจริงหรือไม่

เน็ตฟลิกซ์ประกาศข้อตกลงกับดับเบิลยูบีดีเพื่อเข้าซื้อแผนกสตรีมมิ่งและสตูดิโอของบริษัท (ซึ่งรวมถึงสินทรัพย์อย่างวอร์เนอร์บราเธอส์, เอชบีโอแม็กซ์, ดีซีเอ็นเตอร์เทนเมนต์ และห้องสมุดสื่อของบริษัท) ในราคา 27.75 ดอลลาร์สหรัฐต่อหุ้น ผ่านข้อเสนอแบบรวมเงินสดและหุ้น ซึ่งประเมินมูลค่าส่วนงานนี้ที่ 72 พันล้านดอลลาร์ในมูลค่าหุ้นและ 82.7 พันล้านดอลลาร์ในมูลค่ากิจการ ส่วนแผนกเครือข่ายโทรทัศน์แบบดั้งเดิมระดับโลกของดับเบิลยูบีดีจะถูกแยกออกเป็นบริษัทใหม่ในชื่อดิสคัฟเวอรีโกลบอลกลางปี ค.ศ. 2026 ปฏิกิริยาต่อข้อตกลงระหว่างเน็ตฟลิกซ์กับดับเบิลยูบีดีมีความเห็นที่หลากหลาย โดยหลายคนแสดงความกังวลเกี่ยวกับผลกระทบต่ออุตสาหกรรมบันเทิง สามวันถัดจากนั้น พาราเมาต์สกายแดนซ์ยื่นข้อเสนอแข่งขันเพื่อเข้าซื้อกิจการทั้งหมดของวอร์เนอร์บราเธอส์ดิสคัฟเวอรีเมื่อวันที่ 8 ธันวาคม ค.ศ. 2025 ข้อเสนอของพาราเมาต์สกายแดนซ์ ประเมินมูลค่าดับเบิลยูบีดีที่ 108,400 ล้านดอลลาร์ในราคา 30 ดอลลาร์ต่อหุ้น การเคลื่อนไหวครั้งนี้ถูกมองว่าเป็นการเข้าซื้อกิจการแบบเป็นศัตรู และดับเบิลยูบีดีกล่าวว่าจะใช้เวลาหลายสัปดาห์ในการพิจารณา ขณะเดียวกันก็กำลังประเมินข้อตกลงก่อนหน้ากับเน็ตฟลิกซ์ด้วย

เมื่อวันที่ 26 กุมภาพันธ์ 2026 ดับเบิลยูบีดียืนยันว่าข้อเสนอที่ปรับปรุงใหม่ของพาราเมาต์ ที่จะซื้อบริษัททั้งหมดในราคา 32 ดอลลาร์สหรัฐต่อหุ้นนั้น ดีกว่าข้อเสนอของเน็ตฟลิกซ์ในเวลาดังกล่าว ซึ่งทำให้เน็ตฟลิกซ์มีระยะเวลา 4 วันทำการในการปรับปรุงข้อเสนอของตน ต่อมาเน็ตฟลิกซ์ปฏิเสธที่จะเพิ่มข้อเสนออีก โดยระบุว่าข้อตกลงดังกล่าว "ไม่น่าจูงใจทางการเงินอีกต่อไป" ทำให้พาราเมาท์สกายแดนซ์เป็นผู้ชนะการเข้าซื้อกิจการนี้ด้วยมูลค่ารวม 110 พันล้านดอลลาร์สหรัฐ ปัจจุบันอยู่ระหว่างการนำเสนอหน่วยงานกำกับดูแลและผู้ถือหุ้นเพื่อให้ความเห็นชอบ ซึ่งคาดว่าจะใช้เวลาประมาณ 6–12 เดือน กระบวนการนี้จึงจะเสร็จสมบูรณ์

## เบื้องหลัง
### ประวัติดับเบิลยูบีดี
วอร์เนอร์บราเธอส์ดิสคัฟเวอรีก่อตั้งขึ้นเมื่อวันที่ 8 เมษายน ค.ศ. 2022 จากการควบรวมระหว่างวอร์เนอร์มีเดียของเอทีแอนด์ทีและดิสคัฟเวอรี เอทีแอนด์ทีเข้าครอบครองวอร์เนอร์มีเดียเมื่อวันที่ 14 มิถุนายน ค.ศ. 2018 โดยการซื้อไทม์วอร์เนอร์ด้วยมูลค่ากว่า 100,000 ล้านดอลลาร์สหรัฐ เอทีแอนด์ทีพยายามปรับตัวเองให้กลายเป็นผู้เล่นสำคัญในอุตสาหกรรมบันเทิง แต่หลังจากความพยายามสร้างความร่วมมือระหว่างธุรกิจล้มเหลว ทำให้เอทีแอนด์ทีตัดสินใจขายวอร์เนอร์มีเดียออกไป เพื่อกลับมาโฟกัสธุรกิจหลักด้านโทรคมนาคม วอร์เนอร์บราเธอส์ดิสคัฟเวอรีต้องเผชิญปัญหาเบื้องต้นคือภาระหนี้สินกว่า 43,000 ล้านดอลลาร์สหรัฐ เมื่อวันที่ 28 กันยายน ค.ศ. 2022 เดวิด ซาสลาฟ ประธานและประธานเจ้าหน้าที่บริหารของบราเธอส์ดิสคัฟเวอรี กล่าวถึงข่าวลือที่ว่าบริษัทอาจพิจารณาขายกิจการภายในปี ค.ศ. 2024 โดยยืนยันว่า ไม่มีการขายแน่นอน และว่า “เรามีทุกสิ่งที่จำเป็นต่อความสำเร็จของเรา” ภายในเดือนกรกฎาคม ค.ศ. 2024 มีรายงานว่าซาสลาฟและผู้บริหารของดับเบิลยูบีดีกำลังพิจารณาความเป็นไปได้ในการแยกบริษัทออกเป็นส่วน ๆ เพื่อแยกเครือข่ายโทรทัศน์ที่ขาดทุนเพิ่มขึ้นออกจากธุรกิจสตูดิโอภาพยนตร์และสตรีมมิงที่ทำกำไรมากกว่า

เมื่อวันที่ 12 ธันวาคม ค.ศ. 2024 วอร์เนอร์บราเธอส์ดิสคัฟเวอรีประกาศว่าจะปรับโครงสร้างองค์กรใหม่เป็นสองแผนก ได้แก่ แผนกสตรีมมิงและสตูดิโอ และแผนกเครือข่ายโทรทัศน์แบบดั้งเดิมระดับโลก ซาสลาฟระบุว่าโครงสร้างใหม่นี้จะช่วยให้มีความยืดหยุ่นมากขึ้น และเปิดโอกาสสำหรับ "โอกาสเชิงกลยุทธ์ในอนาคต" "โอกาสเชิงกลยุทธ์" เกิดผลขึ้นในวันที่ 9 มิถุนายน 2025 เมื่อดับเบิลยูบีดีประกาศว่าจะเดินหน้าแยกบริษัทออกเป็นสองบริษัท การแยกบริษัทนี้คาดว่าจะเสร็จสิ้นในปี ค.ศ. 2026 โดยแผนกสตรีมมิ่งและสตูดิโอจะกลายเป็น วอร์เนอร์บราเธอส์ และแผนกเครือข่ายโทรทัศน์แบบดั้งเดิมระดับโลกจะกลายเป็น ดิสคัฟเวอรีโกลบอล

### สงครามการประมูล
ในเดือนกันยายน ค.ศ. 2025 เดวิด เอลลิสัน ซีอีโอของพาราเมาต์สกายแดนซ์ ซึ่งเพิ่งควบรวมกิจการ จัดการประชุมคณะกรรมการเพื่อหารือเกี่ยวกับการเข้าซื้อวอร์เนอร์บราเธอส์ดิสคัฟเวอรี เพื่อให้บริษัทใหม่สามารถแข่งขันได้ดียิ่งขึ้นกับแอมะซอน, ดิสนีย์ และเน็ตฟลิกซ์ ไม่กี่วันต่อมา เขาไปที่บ้านของเดวิด ซาสลาฟ ซีอีโอของดับเบิลยูบีดีเพื่อเสนอข้อเสนอซื้อหุ้นแบบเงินสดและหุ้นในราคา 19 ดอลลาร์ต่อหุ้น ซึ่งได้รับการทำให้เป็นทางการในอีกไม่กี่วันต่อมาในจดหมายที่กำหนดให้สัดส่วนเงินสดอยู่ที่ 60% ในช่วงนั้น ซาสลาฟกำลังวางแผนแยกดับเบิลยูบีดีออกเป็นบริษัทสตูดิโอภาพยนตร์และสตรีมมิ่ง กับธุรกิจเครือข่ายโทรทัศน์ และดับเบิลยูบีดีปฏิเสธข้อเสนอนี้ ปลายเดือนนั้น ข้อเสนอของพาราเมาต์สกายแดนซ์ ถูกปรับขึ้นเป็น 22 ดอลลาร์ต่อหุ้น โดยมีเงินสด 67% มีการจ่ายเพิ่ม 2 พันล้านดอลลาร์หากไม่ผ่านการตรวจสอบจากหน่วยงานกำกับดูแล และเสนอให้ซาสลาฟอยู่ต่อในตำแหน่งซีอีโอร่วมและประธานร่วมของบริษัทใหม่ ข้อเสนอครั้งที่สามในวันที่ 13 ตุลาคม เพิ่มขึ้นเป็น 23.50 ดอลลาร์ต่อหุ้น พร้อมเงินสด 80% แต่ก็ไม่เป็นผล

หลังจากที่พาราเมาต์สกายแดนซ์พยายามสามครั้งแต่ไม่สำเร็จ ข่าวลือเกี่ยวกับการขายดับเบิลยูบีดีก็เริ่มแพร่สะพัดและบริษัทได้ประกาศว่าจะพิจารณาทางเลือกเชิงกลยุทธ์ หลังจากได้รับความสนใจโดยไม่ได้ร้องขอจากหลายฝ่าย รายงานสาธารณะช่วงแรกระบุว่ามีผู้เสนอซื้อรายใหญ่สามราย ได้แก่ เน็ตฟลิกซ์ (ซึ่งยังเป็นเจ้าของมิลลาร์เวิลด์คู่แข่งของดีซีเอ็นเตอร์เทนเมนต์), คอมคาสต์ (ผ่านบริษัทลูกอย่างเอ็นบีซียูนิเวอร์แซล) และพาราเมาต์สกายแดนซ์ ที่เพิ่งก่อตั้งใหม่ (ซึ่งถือครองหลายช่องที่เคยเป็นของวอร์เนอร์ เช่น เอ็มทีวี, นิคคาโลเดียน, The Movie Channel, วีเอชวัน, Comedy Central และ BET; ทั้งพาราเมาต์และวอร์เนอร์ต่างถือหุ้นในเดอะซีดับเบิลยูของตนเอง) ในการเสนอราคารอบแรกที่ไม่ผูกมัด มีรายงานว่าพาราเมาต์สกายแดนซ์ได้ยื่นข้อเสนอเพื่อเข้าซื้อกิจการวอร์เนอร์บราเธอส์ดิสคัฟเวอรีทั้งหมด (รวมถึงเครือข่ายเคเบิลของบริษัทด้วย) แต่คณะกรรมการได้ปฏิเสธข้อเสนอดังกล่าวเนื่องจากเห็นว่าราคาต่ำเกินไป ตามรายงานของเดอะวอลล์สตรีทเจอร์นัล การเสนอราคารอบแรกของพาราเมาต์อยู่ที่ 25.50 ดอลลาร์ต่อหุ้นสำหรับทั้งบริษัท ขณะที่ข้อเสนอของเน็ตฟลิกซ์และคอมคาสต์มุ่งเฉพาะการเข้าซื้อสตูดิโอและเอชบีโอแม็กซ์ เท่านั้น

หลังจากปฏิเสธข้อเสนอเบื้องต้น ดับเบิลยูบีดีจึงเปิดประมูลในวงกว้างมากขึ้น ภายในปลายเดือนพฤศจิกายน ค.ศ. 2025 ข้อเสนอรอบสองที่มีผลผูกพันได้ถูกยื่นโดยเน็ตฟลิกซ์ พาราเมาต์สกายแดนซ์ และคอมคาสต์ ตามรายงานจากแหล่งข่าวที่คุ้นเคยกับกระบวนการ เน็ตฟลิกซ์ได้ยื่นข้อเสนอเป็นเงินสดเป็นส่วนใหญ่ประมาณ 28 ดอลลาร์สหรัฐต่อหุ้น สำหรับสตูดิโอและสินทรัพย์สตรีมมิงของดับเบิลยูบีดี ซึ่งสูงกว่าข้อเสนอของพาราเมาต์ประมาณ 27 ดอลลาร์สหรัฐต่อหุ้น ถึงกระนั้นทั้งสองข้อเสนอไม่สามารถเปรียบเทียบโดยตรงได้ เพราะข้อเสนอของพาราเมาต์ครอบคลุมทั้งบริษัท รวมถึงเครือข่ายเคเบิลด้วย ตามรายงานของเดอะวอลล์สตรีทเจอร์นัล ข้อเสนอรอบสองของพาราเมาต์เป็นข้อเสนอเงินสดทั้งหมดอยู่ที่ 26.50 ดอลลาร์สหรัฐต่อหุ้น

ขณะที่กระบวนการกำลังมุ่งสู่การตัดสินใจขั้นสุดท้าย พาราเมาต์สกายแดนซ์ได้ส่งจดหมายไปยังซีอีโอของดับเบิลยูบีดี โดยกล่าวหาว่าการขายได้เอนเอียงไปทางเน็ตฟลิกซ์ จดหมายดังกล่าวอ้างว่าคณะกรรมการได้ดำเนินกระบวนการที่ "มองแคบและมีผลลัพธ์ถูกกำหนดไว้ล่วงหน้า" โดยชี้ให้เห็นถึงข้อกล่าวหาเรื่องผลประโยชน์ทับซ้อน และตั้งคำถามว่าการประมูลยังคงมีความเป็นธรรมหรือไม่

## อ้างอิง

หมวดหมู่:การควบรวมและเข้าซื้อกิจการในปี พ.ศ. 2568
หมวดหมู่:สื่อมวลชนในปี พ.ศ. 2568
หมวดหมู่:เทคโนโลยีในปี พ.ศ. 2568
หมวดหมู่:เน็ตฟลิกซ์
หมวดหมู่:วอร์เนอร์บราเธอส์ดิสคัฟเวอรี
หมวดหมู่:วอร์เนอร์บราเธอส์
หมวดหมู่:ประกาศการควบรวมและเข้าซื้อกิจการ
หมวดหมู่:พาราเมาต์สกายแดนซ์